Ouers platgeslaan ná broers verongelukJovan en Werloe se lewe het om perdry gedraai (Foto: Inneke Gersteling/Facebook) “Ons is platgeslaan.” Só sê Werner en Linta Kleyn nadat hul seuns, Werloe (20) en Jovan (15), Vrydagaand skaars 4 km van hul huis in Potchefstroom, Noordwes, verongeluk het. Vrae oor waarom die seuns nóú weggevat is, maal in die ouerpaar se kop. Werloe sou vanjaar 21 jaar en Jovan 16 jaar oud word. Werloe het ook groot planne gehad om oorsee te gaan werk. Die gesin het Vrydagaand kuiergaste gehad toe die ouerpaar die seuns vra om gou koeldrank te gaan koop. Die winkel is naby die gesin se huis wat op ŉ kleinhoewe buite Potchefstroom geleë is. Die seuns het net voor 18:00 na die winkel gery. “Op pad terug huis toe op die Mooibankpad het Werloe vir drie fietsryers in die pad uitgeswaai en beheer oor die motor verloor. Die motor het gerol en teen ŉ muur tot stilstand gekom.” Werloe (links) en Jovan (regs) (Foto: Facebook) Werner en sy vrou het met die gaste gesit en gesels en nie tred gehou van hoe lank die seuns weg is nie. Ná so 25 minute het Werner opgemerk dat die seuns té lank wegbly. “Ek het die twee probeer bel, maar nie antwoord gekry nie. ŉ Vriendin van ons het vyf minute later gebel en gesê ons seuns was in ŉ ongeluk. Sy het verby die ongelukstoneel gery.” Werner en Linta is onmiddellik na die ongelukstoneel, waar paramedici van ER24 reeds teenwoordig was. “Toe ons daar aankom, is die seuns reeds dood verklaar. Hulle is albei op slag dood.” Werloe het verlede Maandag by Stone Dynamics in Potchefstroom begin werk. Hy het in Desember sy paspoort gekry en begin reëlings tref om later vanjaar oorsee te gaan werk. “Sy droom was om oorsee op ŉ perdeplaas te werk.” Werloe is ’n oudleerder van Hoër Volkskool Potchefstroom en het in 2020 gematrikuleer. Jovan sou vanjaar met graad 10 begin en het tuis onderrig ontvang. Kranige perdryers Werloe en Jovan in aksie op hul perde (Foto: Rochelle Thornhill Photography via Facebook) Die seuns ry albei van kindsbeen af perd en het in verskeie perdrydissiplines uitgeblink. Hulle het aan talle perdrykompetisies deelgeneem en ŉ paar keer Noordwes-kleure verwerf. Albei seuns was saam met Werner lede van die Potch Polocrosse-klub. Polocrosse is ŉ kombinasie van polo en lacrosse. Werner het self met perde grootgeword. “Perdry is ons lewe. Werloe ry al vandat hy vyf jaar oud is en Jovan van vier jaar oud af.” Jovan is in 2021 gekies vir die Suid-Afrikaanse Perdry-federasiespan en het kleure daar verwerf. “Ons was ongelooflik trots op die seuns se prestasies.” Linta het verlede jaar ook begin perdry. Sy en Werner beplan om vanjaar met die seuns se perde, Storm (Jovan se perd) en Henry-James (Werloe se perd), te ry. Vrae en berusting Werloe en Jovan saam met hul pa, Werner (Foto: Werner Kleyn/Facebook) Die ouerpaar het soveel vrae vir die Here: “Here, hoekom moes Jy hulle nou van ons weggevat het? Hoekom ons kinders?” vra ŉ bewoë Werner. “Ons het soveel planne en drome vir die jaar gehad. Ons het groot partytjies vir die seuns beplan. Nou is als net weggevat.” In dieselfde asem sê Werner hy berus daarby dat dit die Here se tyd was om “ons kinders te kom haal”. “Hy het hulle nodig gehad en daarom het ons vrede in ons harte. Ons huil nog baie, maar besef ons tyd is nie die Here se tyd nie. “Ons is vandag en elke dag jaloers op die engele omdat ons kinders by hulle is en nie meer by ons nie.” Werner sê te midde van die tragedie het daar ook iets moois te voorskyn gekom: die ongelooflike ondersteuning wat hulle gekry het. “Die afgelope drie dae het ons boodskappe van mense gekry wat ook hul kinders in ongelukke verloor het. Ons het toe besef ons is nie alleen in die seer nie, daar is soveel ander mense wat dieselfde seer het.” ŉ Roudiens vir die seuns word Donderdag om 11:00 vanuit die Nederduitsch Hervormde Kerk van Afrika, Potchefstroom-Suid-gemeente, gehou. ŉ Perdeoptog word vir die dag beplan. “Dit gaan die ergste dag van ons lewe wees, maar ook die spesiaalste.”